Jelaskan Sejarah dari Tulisan Sukhothai dalam bahasa melayu

Sumber aksara Sukhothai ialah huruf-huruf kursif Khmer, yang terbentuk melalui pembedahan, pemangkasan dan penyingkiran  bentuk berbunga-bunga yang terdapat pada tulisan Khmer yang asal. Cendekiawan Michel Ferlus telah menunjukkan bahawa beberapa keanehan tertentu yang terdapat pada aksara Thai purba dan Thai moden hanya boleh dijelaskan melalui kekurangan-kekurangan dan jurang-jurang yang terdapat pada aksara Khmer purba, khususnya aksara Khmer pra-Angkor. Aksara Sukhothai pertama kali dibuktikan pada batu bersurat Ram Khamhaeng, yang bertarikh antara 1283 dan 1290, tetapi ia adalah hasil daripada pengubahsuaian secara langsung dari aksara Khmer yang belum disahkan kewujudannya. Ferlus menyatakan teori yang aksara sebelum itu mungkin mengalami perkembangan pada zaman pra-Angkor (abad ke-7 sehingga ke-8), kira-kira empat abad lebih awal yang dijangkakan. Ada satu kemungkinan lain adalah aksara Khmer versi pra-Angkor mungkin telah bertahan dalam tempoh tertentu di kawasan pinggiran tamadun Khmer. Tulisan Tai pertama ini pasti mempunyai kekurangan yang sama seperti skrip Khmer, tetapi orang Tai memperkenalkan pengubahsuaian atau adaptasi ke atas huruf untuk mencipta huruf baharu bagi bunyi yang tidak diwakili oleh aksara Khmer.  Menurut tradisi Thai aksara Sukhothai dicipta pada tahun 1283 oleh Raja Ramkhamhaeng Agung (    ).

Ferlus membahagikan aksara Tai yang berasal dari Khmer kepada dua jenis iaitu: aksara pusat, yang terdiri daripada aksara kuno (aksara Sukhothai danFakkham) dan moden (aksara Thai dan Lao) dan aksara persisian Tai di Vietnam (Aksara Tai Dam, Tai Don, Tai Daeng, Tai Yo dan Lai Pao).  Ferlus mencadangkan bahawa semua orang Tai menggunakan model penulisan pertama yang sama yang dipinjam daripada Khmer melalui perdagangan tanpa melalui kaedah pembelajaran yang betul. Selepas itu, Tai berhijrah dan menduduki sebahagian besar Asia Tenggara. Tai yang menuju ke selatan (kemudian menjadi orang Thai atau orang Siam), bertapak di dalam sempadan kawasan kerajaan Angkor dan mengasaskan Kerajaan Sukhothai. Tulisan Tai primitif mengalami "pengkhmeran" semasa berhubung dengan orang-orang Khmer, menghasilkan aksara Sukhothai. Ciri-ciri seperti susunan abjad dan angka semuanya dipinjam daripada aksara Khmer. Beberapa tatatanda vokal tertentu berubah nilai supaya tidak berlaku percanggahan bacaan antara bahasa Thai dan Khmer. Aksara-aksara persisian pula masih mengekalkan banyak ciri aksara primitif, seperti nilai bunyi pra-Angkor huruf tertentu, kekurangan susunan abjad dan kekurangan angka.  Menurut Anthony Diller, inovasi yang terdapat dalam aksara Sukhothai berbanding dengan aksara Khmer, menunjukkan bahawa aksara itu adalah terancang dan dipusatkan perkembangannya.